รายงานคณะกรรมการตรวจสอบประจำปี พ.ศ. 2554

คณะกรรมการตรวจสอบของบริษัท อิตาเลียนไทย ดีเวล๊อปเมนต์ จำกัด ( มหาชน )
ได้รับการแต่งตั้งจากที่ประชุมคณะกรรมการบริษัทฯ เมื่อวันที่ 25 มีนาคม 2554
วาระการดำรงตำแหน่ง 3 ปี รายนามของคณะกรรมการตรวจสอบ 3 ท่าน ประกอบด้วย :

1. ร.ต.ท. ฉัตรชัย บุญยะอนันต์ ประธานกรรมการตรวจสอบ

2. ดร.ไกรศร จิตธรธรรม กรรมการตรวจสอบ

3. นายวิลเลี่ยม ลี เซนท์กราฟ กรรมการตรวจสอบ

โดยมีนายวิฑิต อวยสินประเสริฐ ผู้จัดการฝ่ายตรวจสอบภายใน
เป็นเลขานุการคณะกรรมการตรวจสอบ

คณะกรรมการตรวจสอบทุกท่านเป็นกรรมการอิสระและมีคุณสมบัติครบถ้วนตามที่ตลาดหลักทรัพย์แห่งประเทศไทยกำหนด
และในฐานะผู้ได้รับมอบหมายหน้าที่ และความรับผิดชอบจากคณะกรรมการบริษัทฯ
ได้ปฏิบัติหน้าที่สอดคล้องกับข้อกำหนดของตลาดหลักทรัพย์แห่งประเทศไทย โดยในปี พ.ศ.2554
ได้จัดให้มีการประชุมคณะกรรมการตรวจสอบทั้งหมด 4 ครั้ง
และในแต่ละครั้งกรรมการตรวจสอบทุกท่าน ได้เข้าร่วมประชุมอย่างครบถ้วนทุกครั้ง
ซึ่งกิจกรรมสำคัญในรอบปีที่คณะกรรมการตรวจสอบได้ดำเนินการไป มีดังต่อไปนี้

-   พิจารณาสอบทานงบการเงินรายไตรมาส งบการเงินประจำปี 2554 รายงานของผู้สอบบัญชี
    รวมถึงรายงานการวิเคราะห์ฐานะทางการเงิน และผลการดำเนินงานของบริษัทฯ
    และมีความเห็นว่ารายงานทางการเงินมีความถูกต้อง ครบถ้วน เป็นที่เชื่อถือได้

-   พิจารณาสอบทานการควบคุมภายในของบริษัทฯ และมีความเห็นว่าการควบคุมภายในของบริษัทฯ
    มีความเหมาะสม รัดกุมเพียงพอ และมีประสิทธิภาพ

-   พิจารณาสอบทานและมีความเห็นว่าบริษัทฯ
    ปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย ประกาศของคณะกรรมการกำกับตลาดทุน
    พระราชบัญญัติบริษัทมหาชน กฎหมายแรงงาน กฎหมายเกี่ยวกับงานก่อสร้าง

-   พิจารณาคัดเลือก เสนอแต่งตั้ง ผู้สอบบัญชี และมีความเห็นว่านายสมคิด เตียตระกูล
    ผู้สอบบัญชีรับอนุญาต เลขที่ 2785 และ/หรือ นางสุมาลี โชคดีอนันต์ ผู้สอบบัญชีรับอนุญาต
    เลขที่ 3322 จาก บริษัท แกรนท์ ธอนตัน จำกัด เหมาะสมเป็นผู้สอบบัญชีของบริษัทฯ ประจำปี
    2554

-   พิจารณาหลักการเกี่ยวกับข้อตกลงทางการค้าที่มีเงื่อนไขการค้าโดยทั่วไปในการทำธุรกรรมระหว่างบริษัทหรือบริษัทย่อยกับ
    กรรมการ ผู้บริหาร หรือบุคคลที่มีความเกี่ยวข้อง และมีความเห็นว่าการเปิดเผยข้อมูล ถูกต้อง
    ครบถ้วน และมีความโปร่งใส เพื่อขจัดความขัดแย้งในทางผลประโยชน์

-   พิจารณาให้ความเห็นชอบกับแผนการตรวจสอบประจำปี 2554 ของฝ่ายตรวจสอบภายใน

-   พิจารณาสอบทานการปฏิบัติงาน
    และให้ความเห็นชอบกับผลการตรวจสอบของฝ่ายตรวจสอบภายใน

-   พิจารณาความคืบหน้าของการปรับปรุงแก้ไขข้อผิดพลาดในการปฏิบัติงานของหน่วยงาน
    และได้ให้ข้อเสนอแนะเพิ่มเติม เพื่อให้การปฏิบัติงานของหน่วยงานมีความเหมาะสม
    และรัดกุมยิ่งขึ้น

-   []พิจารณาการบริหารความเสี่ยงที่เกิดจากต้นทุนที่เพิ่มขึ้น
    เนื่องจากการปรับราคาสูงขึ้นของวัสดุ ประเภทเหล็ก คอนกรีตผสมเสร็จ ปูนซีเมนต์ และ
    น้ำมันดีเซล ที่มีแนวโน้มจะปรับราคาสูงขึ้นในปี 2554
    และมาตรการรองรับผลกระทบโดยตรงต่อบริษัทฯ

  ( ร.ต.ท. ฉัตรชัย บุญยะอนันต์ )

  ประธานกรรมการตรวจสอบ

  วันที่ 19 มีนาคม 2555

รายงานคณะกรรมการบริหารความเสี่ยง ประจำปี พ.ศ. 2554

คณะกรรมการบริหารความเสี่ยง ได้รับการแต่งตั้งจากคณะกรรมการบริษัท
ตามมติที่ประชุมคณะกรรมการบริษัท ครั้งที่ 1/9/2553 เมื่อวันที่ 2 กันยายน 2553
ประกอบด้วยกรรมการซึ่งมีความรู้ความสามารถในการบริหารความเสี่ยงทั้งหมด 8 ท่าน โดย
ดร.ไกรศร จิตธรธรรม กรรมการอิสระ ทำหน้าที่เป็นประธานกรรมการบริหารความเสี่ยง

คณะกรรมการบริหารความเสี่ยง ทำหน้าที่พิจารณากลั่นกรองนโยบาย
และแนวทางการบริหารความเสี่ยงโดยรวมของบริษัทฯ ซึ่งครอบคลุมถึงความเสี่ยงประเภทต่างๆ
ที่สำคัญ เช่น ความเสี่ยงด้านการเงิน ความเสี่ยงด้านการลงทุน ความเสี่ยงด้านการปฏิบัติงาน
และความเสี่ยงที่มีผลกระทบต่อชื่อเสียงของกิจการ เป็นต้น
โดยคณะกรรมการบริหารความเสี่ยงจะช่วยพิจารณาความเสี่ยงอย่างเป็นระบบ
เพื่อเป็นข้อมูลสนับสนุนการตัดสินใจของคณะกรรมการบริษัท หรือฝ่ายบริหาร
โดยเฉพาะอย่างยิ่งโครงการลงทุนใหม่ๆ ที่มีนัยสำคัญต่อการดำเนินงานและงบการเงินของบริษัทฯ
หรือเป็นโครงการที่คณะกรรมการบริษัทเห็นว่าอาจมีประเด็นความเสี่ยงในการพัฒนาหรือร่วมทุนโครงการ

ในปี พ.ศ. 2554
คณะกรรมการบริหารความเสี่ยงได้ปฏิบัติหน้าที่ตามที่คณะกรรมการบริษัทมอบหมายไว้
โดยมีการประชุมจำนวน 3 ครั้ง
ซึ่งได้เชิญฝ่ายบริหารและทีมงานที่เกี่ยวข้องเข้าร่วมประชุมตามความเหมาะสม
มีการพิจารณากลั่นกรอง
และเสนอความเห็นเกี่ยวกับความเสี่ยงและให้ข้อเสนอแนะเกี่ยวกับการบริหารความเสี่ยงที่สำคัญ
รวมทั้งติดตามความคืบหน้าของโครงการลงทุนของบริษัททั้งหมด 6 โครงการ ได้แก่ โครงการทวาย
สหภาพพม่า โครงการ Dhaka Elevated Expressway สาธารณรัฐประชาชนบังกลาเทศ
โครงการเหมืองแร่ Bauxite สาธารณรัฐประชาธิปไตยประชาชนลาว โครงการ Bali Gas
Distribution ประเทศอินโดนีเซีย โครงการโรงไฟฟ้ามาย-กก สหภาพพม่า และ
โครงการถนนเขิ่นเธอ-อันยาง-พนมเปญ และถนนทางหลวงหมายเลข 91
สาธารณรัฐสังคมนิยมเวียดนาม

นอกจากนี้
คณะกรรมการบริหารความเสี่ยงยังได้พิจารณาและเสนอความเห็นเพื่อเพิ่มความสามารถในการทำกำไรและกระแสเงินสดของบริษัทฯ
ซึ่งฝ่ายบริหารได้เริ่มนำไปปรับใช้เพื่อให้เกิดผลเป็นรูปธรรมแล้ว เช่น
การปรับปรุงในเรื่องของการคำนวณต้นทุนการก่อสร้างให้มีความถูกต้อง แม่นยำ
และการให้ผลประโยชน์ตอบแทนเพื่อจูงใจ (Incentive Scheme)
ให้หน่วยงานก่อสร้างต่างๆของบริษัทฯเพิ่มประสิทธิภาพในการบริหารจัดการ
และควบคุมต้นทุนการก่อสร้าง เพื่อให้โครงการก่อสร้างมีผลกำไร เป็นต้น

คณะกรรมการบริหารความเสี่ยงจะปฏิบัติหน้าที่อย่างเต็มความสามารถ
เพื่อช่วยให้การประเมินความเสี่ยงและการบริหารความเสี่ยงของบริษัทมีความรอบคอบและเพียงพอที่จะทำให้ธุรกิจของบริษัทสามารถเติบโต
และมีประสิทธิภาพในการดำเนินการ โดยให้มีความเสี่ยงอยู่ในขอบเขตที่ยอมรับได้

[]

( ดร.ไกรศร จิตธรธรรม )

ประธานกรรมการบริหารความเสี่ยง

วันที่ 14 มีนาคม พ.ศ. 2555